Komikeren Jan Gintberg tager på endnu en humoristisk rejse til et sted i Danmark, som mange mener noget om, men få i virkeligheden kender. Denne gang er Udkantsdanmark skiftet ud med et centralt, men stadig isoleret samfund, Christiania. Landsbyen midt i København forbindes oftest med sociale problemer, hashhandel, politiaktioner og et evigt liv på kant med det omkringliggende samfund. Men er der måske alligevel noget glæde og varme bag vreden i Danmarks 40 år gamle Fristad? I 48 timer tager Jan Gintberg den humoristiske temperatur på christianitterne. Han møder blandt andet en mavedansende rulleskøjte-performer, en politisk frontfigur med mottoet "Mere yoga i underskolen", kvindesmedjens eneste mandlige ansatte og en flok optimistiske pensionister fra Nordsjælland på rundvisning. Baseret på sine oplevelser slutter Jan Gintberg af med at optræde for de mennesker, han har mødt, i jagten på selvironien og den lille forløsende latter. Vært: Jan Gintberg Sendt første gang 22.09.11 Udløber: 1. jul 2021